**A földrajz tanár szak**

**portfólió követelményei**

**2018. 03.01.**

**A tanírási gyakorlat 2 féle lehet:**

1. **Tanítási gyakorlat az EKE gyakorlóiskolában.**
2. **Összefüggő egyéni gyakorlat a jelölt által bejelentett intézményben.**

**A tanítási gyakorlatok tartalmi kritériumait az adott hallgató bemeneti körülményei (előző szak, kreditelfogadás) alapján eltérőek lehetnek.**

**Általánosságban elmondható, hogy a gyakorlóiskolai tanításon 15 óra tartása kötelező, de a szakból igazolt munkahelyi tanítási gyakorlattal részleges felmentés kérhető. Ehhez kérvény beadása kötelező, legkésőbb a tanítási gyakorlat kezdő félévének regisztrációs hetét követő héten.**

**Az összefüggő egyéni gyakorlat óraszáma az első félévben 60, a másodikban 40, azaz összesen 100 óra.**

**A tanítási gyakorlatokról és a hozzájuk kötődő tárgyakról bővebb felvilágosítást a Pedagógusképző Központ ad Magyar István** magyar.istvan@uni-eszterhazy.hu **és Patkósné Hatvani Anikó** hatvani.aniko@uni-eszterhazy.hu **személyében.**

**A fentebbi tárgyak és gyakorlatok során keletkezett dokumentumokból készül el a portfólió anyaga. Kapcsolható hozzá más szakmai tárgyak keretében elkészült prezentáció, oktatásban hasznosítható jegyzőkönyv, kísérlet leírás, óravázlat, munkalap, gyűjtemény stb.**

***Ha az egyéni kedvezmények alapján előfordulhat, hogy a lentebbi tanítási gyakorlati szakaszok valamelyike nem része a képzésének, akkor azt a részt nem kell feltöltenie.***

A portfólió felületének használatához regisztrálni kell a

<https://eportfolio.uni-eszterhazy.hu/group/view.php?id=34&login>

felületen, melynek technikai kezelője **Csernai Zoltán** csernai.zoltan@uni-eszterhazy.hu

A portfólió a tanárszakos hallgató egyéni szakmai fejlődésének dokumentálása, amely motiváló lehet a szakmai munka tervezésére, a pályakép folyamatos megrajzolására, és lehetőséget ad a hallgató munkájának és pedagógiai képességeinek bemutatására, értékelésére.

A portfólió szintjei és a hozzájuk kapcsolódó feltöltendő dokumentumok az alábbiak szerint

1. **szint: A képzés alatt - „Szárazon gyakorol”**

**1.a. A portfólió tartalmi eleméhez kapcsolódó tudás**

Ismeri a pedagógiai folyamatok tervezéséhez szükséges eljárásokat, módszereket. Tájékozott a szaktárgyában fellelhető tanulási források terén, átlátja, hogy szaktárgyának elsajátításához mely tanulási stratégiák és eszközök tervezése szükséges.

**1.b. A portfólió tartalmi elemeihez kapcsolódó pedagógiai nézetek**

Az addig elsajátított pedagógiai, pszichológiai ismeretek birtokában tanári személyiségéhez, erősségeihez igazodó saját nevelési elképzelései vannak, pályaképét képes megfogalmazni.

**1.c. A portfólió tartalma az 1. szinthez kapcsolódóan**

- Módszertani beadandók minden szakmódszertani tantárgyból legalább 1-1 db (óratervezet, mikrotanítás terve és elemzése, gyakorlati érettségi tétel, tankönyvelemzés stb.)

- Reflexió: általános reflexió a képzés során, valamint szakmódszertanból elsajátított ismeretekre, kompetenciákra. **Nappali** tagozaton kötelező, **levelezőn** ajánlott, a benyújtott dokumentumokhoz kapcsolódó egyenkénti reflexió is (cél, célcsoport, nevelési, készségfejlesztési célok és a választott módszerek elemzése)

- Olyan előzetes tapasztalatok, produktumok, amelyek a pályaképet differenciálják, vagy később módszertani eszközként szolgálhatnak. (TDK, önkéntes munka, közösségi gyakorlat elemei, pedagógusképzésben résztvevők klubjában szerzett tapasztalatok, videók, modellek, kőzetgyűjtemény stb.)

***Az 1. blokkba tartozó dokumentumokat kérjük összefűzni 1 fájlba a könnyebb kezelhetőség miatt.***

**2. szint: Belső gyakorlat – „ott az úszómester”**

**2.a. A portfólió tartalmi eleméhez kapcsolódó tudás**

Ismeri a tanulásszervezés módjairól kialakított elméleteket, az oktatási módszerek és eszközök alkalmazásának előnyeit, hátrányait, várható eredményeit. Ismeri az információs és kommunikációs technológia tanítási-tanulási folyamatban való alkalmazásának elméleti hátterét, lehetőségeit és korlátait. Képes a célokhoz és az adott szituációhoz alkalmazkodva rugalmasan különböző változatokban gondolkodni, terveit reflektív módon elemezni, értékelni. Képes a gyermekek megismerésére, helyzetüknek sokszempontú értékelésére.

**2.b. A portfólió tartalmi elemeihez kapcsolódó pedagógiai nézetek**

Pedagógiai nézetek és egyéni pedagógiai tapasztalatok elemzése és az iskolai feladat középpontjában a szakmai órák vezetése áll, elsősorban az osztályszintű munkára törekszik

**2.c. A portfólió tartalma az 2. szinthez kapcsolódóan**

- amennyiben középiskolai tanár lesz, és már van általános iskolai tanári képesítése célszerű középiskolai osztályokban tanítania, de ha nincs még pedagógusi végzettsége, akkor **mindkét** fokon (általános és középiskolai) célszerű órákat tartania.

- A tárgy sajátosságaiból adódóan természetföldrajzi és társadalomföldrajzi témaköröket kötelezően tanítania kell a gyakorló iskolai gyakorlat során.

- Hospitálási napló abból az osztályból, ahol tanítani fog (legalább 2 óra jegyzőkönyve)

- Óratervek (4-8 óráról), amelyben szerepel legalább egy természetföldrajzi és legalább egy társadalomföldrajzi óra.

- Reflexió a portfólióba beválasztott órákról (az óra céljainak (oktatási, nevelési, képesség- és kompetenciafejlesztés megvalósulása, módszerek illeszkedése a célcsoporthoz, elsősorban a gyerekek reakciói, viselkedése, tananyaggal kapcsolatos kérdésekre adott válaszok stb. alapján). A kiválasztott órákban mutassa be azt is, hogy mi volt a kiválasztás szempontja, mit tanult belőle stb.)

- A zárótanítás dokumentumai (óraterv, szemléltetőeszközök, képek stb.). **A zárótanítási óratervet a tanítás előtt 1 héttel a szakmódszertanoshoz is el kell juttatni elektronikus formában**.

***A 2. blokkba tartozó dokumentumokat kérjük összefűzni 1 fájlba a könnyebb kezelhetőség miatt.***

**3. szint: Külső tanítás első félév „még segítik”**

**3.a. A portfólió tartalmi eleméhez kapcsolódó tudás**

Ismeri az intézményében folyó pedagógiai munka tartalmi meghatározására és szervezésére vonatkozóan alkalmazott, a Kormány és az oktatásért felelős miniszter által kiadott tantervi szabályozó dokumentumokat és az intézmény pedagógiai programjának a saját szakterületére vonatkozó főbb tartalmait.

**3. b. A portfólió tartalmi elemeihez kapcsolódó pedagógiai nézetek**

Differenciált képpel rendelkezik a pedagógus pálya sajátosságairól. Differenciált képpel rendelkezik a pedagógiai céljairól és azok megvalósítási lehetőségeiről.

**3. c. A portfólió tartalma az 3. szinthez kapcsolódóan**

- amennyiben középiskolai tanár lesz, továbbá már van általános iskolai tanári képesítése, célszerű középiskolai osztályokban tanítania a külső gyakorlat alatt. Ha nincs még pedagógusi végzettsége, akkor **mindkét** fokon (általános és középiskolai) célszerű órákat tartani. Ha a belső gyakorlaton csak az általános iskolai osztályokban gyakorolt, akkor itt középiskolában kell a gyakorlatát eltöltenie.

- A tárgy sajátosságaiból adódóan természetföldrajzi és társadalom földrajzi témaköröket egyaránt tanítania kell a gyakorlóiskolai gyakorlat során.

- Féléves tevékenységterv elkészítése (az iskola profiljának és saját fejlődési terveinek megfelelően) A tervezésben szerepeljen az iskola sajátosságaihoz igazodó nevelési cél is (pl. tehetséggondozás, hátrányos helyzet kezelése stb.)

- Az intézmény bemutatása, amiből a tevékenysége tervezésnél kiindult a hallgató. Pl.: az intézmény típusa az intézmény sajátos arculata, esetleges specialitásai (pl. tehetséggondozó osztályok, fejlesztő osztályok, tagozatok stb.) – ha van ilyen; − a tanulóközösség összetétele, a tárgy tanításához/a pedagógus tevékenységéhez szükséges infrastruktúra értékelése (mennyiség, minőség, hozzáférhetőség); − tanórákon kívüli, a pedagógus tevékenységével összefüggő foglalkozások, programok, amelyekbe aktívan bekapcsolódik; − az intézményen belüli, illetve külső szakmai együttműködés formái, a pedagógus részvétele ezekben.

**4. szint: Külső tanítási gyakorlat II. félév „támogatva a cápákkal a vízben”**

**4.a. A portfólió tartalmi eleméhez kapcsolódó tudás**

Képes a nevelés és tanítás módszereiből a kontextushoz legmegfelelőbbet kiválasztani, rugalmasan változtatni. Képes a tervezés során a kollégákkal és a tanulókkal együttműködni, a taneszközöket és egyéb tanulási forrásokat kritikusan elemezni és kiválasztani.

Tisztában van alapvető értékelési és mérésmetodikai szabályokkal, összefüggésekkel, és elfogadja ezek szükségességét a pedagógiai tevékenységek elemzésében, értékelésében.

**4.b. A portfólió tartalmi elemeihez kapcsolódó pedagógiai nézetek**

Pedagógiai folyamatok, tevékenységek tervezése és a megvalósításukhoz kapcsolódó önreflexiók. Törekszik az órán a gyerekek szempontjainak figyelembevételére.

**4.c.A portfólió tartalma**

- Hospitálási jegyzőkönyvek, azokban az osztályokban ahol tanítani fog, legalább egy természetföldrajzi, egy társadalomföldrajzi, ha van rá lehetőség egy regionális földrajzi óráról.

- Egy tematikus egység tervezete, óravázlat – a pedagógiai, módszertani tervezési folyamat megismertetése a cél: 4-8 egymással összefüggő óra folyamatának bemutatása.

- A folyamatba kapcsolt órák közül kettőnek az óraterve, a többi egyszerűbb óravázlatként történő beadása.

- Értékelési szempontsor bemutatása, és az értékelés elemzése.

- Legalább 1 szaktárgyhoz kapcsolódó tanórán kívüli tevékenység bemutatása (csillagászati megfigyelés, természettudományi múzeum látogatása, túranap stb.).

- Reflexió a tanítási gyakorlattal kapcsolatban (összehasonlító elemzéssel. pl. azonos téma más osztályban – eltérő módszerek; tanítás más osztályfokon; a gyakorlós tapasztalatok és a külsőgyakorlat.) A reflexió térjen ki a tanári szerepfelfogásának alakulására, a szereppartnerekkel való együttműködés sajátosságaira is. (szülők, kollégák, szociális szakemberek stb.). A tervezetek egyenkénti részletes elemzése nem, de összehasonlító elemzése szükséges.

- Reflexió a képzés egészével - a tapasztalatok, ismeretek és cselekedetek végiggondolását, elemzését jelenti, jelen esetben a dokumentumban bemutatott pedagógiai tevékenység végiggondolását, elemzését. A reflexió világítja meg az olvasó számára a készítőjének gondolkodásmódját, azt, hogy mit miért tesz. Emellett lehetővé teszi a készítő számára saját pedagógiai gyakorlatának kritikus vizsgálatát is, tehát a szakmai fejlődést is szolgálja.

***A 3-4. blokkba tartozó dokumentumokat is össze kellene fűzni 1 fájlba a könnyebb kezelhetőség miatt.***

***A portfólió készítése kódot kapott, így annak feltöltését minősített aláírással nyugtázzuk, de ez nem jelenti azt, hogy a portfólió tartalmilag is teljes körűen megfelel az elvárásoknak. Ez továbbra is csak a részletes portfólió bírálat során derül ki.***